****

**ՎԱՂԱՐՇԱՊԱՏԻ Մ.ԳՈՐԿՈՒ ԱՆՎԱՆ N 5 ԱՎԱԳ ԴՊՐՈՑ**

**ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՈՒՄ**

**Ավարտական հետազոտական աշխատանք**

Թեման՝ Ուսուցման ժամանակակից մեթոդները և դրանց կիրառումը տարրական դպրոցում

Մասնակից՝ Հովսեփյան Լենա

Դպրոց՝Արմավիրի մարզի Վաչե Ռոստոմյանի անվան միջնակարգ դպրոց

Վերապատրաստող՝ Անուշ Նշանյան

**Վաղարշապատ 2022թ.**

**ԲՈՎԱՆԴԱԿՈՒԹՅՈՒՆ**

**Ներածություն…………………………………………………………………………………3**

**Ուսուցման ժամանակակից մեթոդների կիրառման հիմնահարցերը…………………...5**

**Ուսուցման ժամանակակից մեթոդների կիրառման օրինակներ……………………………………………………………………………………….8**

**Եզրակացություն………………………………………………………………………………15**

**Օգտագործված գրականություն……………………………………………………………..17**

**Ներածություն**

**Հետազոտության թեմայի արդիականությունը:** Ուսուցման ժամանակակից մեթոդների կիրառման հիմնախնդիրը հիմնականում բխում է կրթության արդիականացման հայեցակարգից, որն էլ իր հերթին նպատակաուղղվում է կրթության որակի բարձրացմանն ու շարունակական զարգացմանը: Մեր կողմից ներկայացվող սույն հետազոտական աշխատանքը ևս դուրս չի մնում ասվածից, քանի որ այն նպատակաուղղված է ուսուցման ժամանակակից մեթոդների ներդրման ու գործածման առկա փորձի կիրառմանը, նոր փորձի ձեռքբերմանն ու կատարելագործմանը, ինչպես նաև նորարական մոտեցումների մշակմանը: Կարծում ենք՝ տարրական դպրոցում ուսուցման արդիականացմամբ հնարավոր կլինի ուղի հարթել ուսումնական գործընթացի արդյունավետ կազմակերպման համար և այն դարձնել նպատակային, լուծել ուսումնական կոնկրետ խնդիրներ՝ համարժեք մեթոդների ընտրությամբ և նպատակային գործադրմամբ: Ասվածն առավել շեշտադրվում է տարրական դպրոցում ուսուցման գործընթացի արդյունավետ կազմակերպման մեթոդների ընտրության, նպատակային և հետևողական կիրառման հարցի համատեքստում, քանի որ երեխայի մտածողության, հոգեբա­նության ձևավորման համար մեծ նշա­նակություն ունի տարրական դպրոցը: Ըստ էության, արդի կրթական պահանջ­ներին համապատասխան գիտելիքների ձեռքբերման տեսանկյունից՝ կարևորվում է տարրական դպրոցում իրականացվող ուսուցման դասագործընթացում նոր կարողությունների ձևավուրումը, ուսուցման և ուսումնառության մակարդակի բարձրացումը, որին կարող է նպաստել դասանյութերի առավել նպատակային ուսումնասիրումը: Այն օգնում է երեխային հիմնավոր ըմբռնելու դասանյութի ուսուցո­ղական, ճանաչողական կողմերը, հեշտությամբ համարվել սոցիալական ցանկացած միջավայրում: Ուսուցման արդի պահանջներին համապատասխան կրթություն ապահովելու, կրթական տարբեր խնդիրներ արդյունավետորեն լուծելու հարցում ներկայումս առավել հրատապ է դարձել ուսուցման նոր կամ ժամանակակից մեթոդների ուսումնասիրման խնդիրը:

**Հետազոտության նպատակը:** Սույն աշխատանքի նպատակն է՝ ուսումնասիրել ուսուցման ժամանակակից մեթոդների կիրառման հիմնախնդիրը տարրական դպրոցում:

**Հետազոտության խնդիրները:** Հետազոտական աշխատանքում սահմանված նպատակի իրականացման համար առանձնացվել են հետևյալ խնդիրները.

1. Ուսումնասիրել և վերլուծել հետազոտական աշխատանքի թեմայի վերաբերյալ գիտական և մեթոդական գրականություն:
2. Բացահայտել ուսուցման ժամանակակից մեթոդների կիրառման հիմնահարցերը:
3. Ուսուցման ժամանակակից մեթոդների գործնական կիրառման օրինակներով հիմնավորել դրանց կարևորությունը տարրական դպրոցում:

**Ուսուցման ժամանակակից մեթոդների կիրառման հիմնահարցերը**

Ուսուցման ժամանակակից մեթոդներին ուղղված հետազոտական այս աշխատանքի հենքն այն պնդումն է, որ «ժամանակակից կրթության միտումը համարվում է ավանդականից անցումը դեպի կրթության անհատական-կողմնորոշիչ տիպին, որը կրթական տեխնոլոգիայի առավել բարձր մակարդակ է»[[1]](#footnote-1): Այս տեսանկյունով՝ կարևորվում են սովորողի անհատական զարգացման գործընթացները: Անշուշտ, ժամանակակից կրթության պահանջներից մեկը կրթության հաստատուն և շարունակական զարգացումն է, որը մեծապես պայմանավորված է կրթական հաստատություններում վերջիններիս միտված համապատասխան գործնական քայլերի և ուղիների նախանշմամբ, կանխատեսմամբ, ինչպես նաև գործնական մանկավարժական աշխատանքներում դրանց իրականացման մեթոդների, միջոցների ու հնարների նպատակային գործադրմամբ ու փորձի ձեռքբերմամբ: Այս հարցում էական նշանակություն ունեն ուսումնական գործունեության տարբեր ձևերում առավել արդյունավետ մեթոդների ընտրությունն ու դրանց իրականացման արդյունքների կարևորումը:

Անհերքելի է, որ ուսուցման գործընթացի արդիականացումը ենթադրում է նաև ադեն մշակված և փորձարկված մեթոդների նորովի գործադրում ու վերամշակում, ինչպես նաև նորահայտ մեթոդների փորձարկում ու համադրում ինչպես նոր, այնպես էլ արդեն առկա և փորձարկված մեթոդների հետ: Նման մոտեցումն, ըստ էության, պետք է նպատակամիտված լինի ուսուցման գործընթացի գործառութային ընդլայնմանը: Այսինքն՝ ուսուցման գործընթացը չի սահմանափակվում միայն ուսուցողական, կրթա-դաստիարակչական այս կամ այն գործառույթով, այլ ներառում է գործառութային ընդլայնված համակարգ՝ ուղղված սովորողների համակողմանի զարգացմանը, ուսումնական տարբեր խնդիրների կարգավորմանը:

Տարրական դասարաններում ուսուցման ժամանակակից մեթոդների կիրառման հարցն առավել ակնառու է դառնում հատկապես տեղեկատվական ու հաղորդակցական տեխնոլոգիաների բուռն զարգացման արդի պայմաններում: Նման զարգացումները առաջադրում և հրատապ են դարձնում ուսուցման գործընթացի բովանդակության վերափոխումը, որն էլ սկսվում է այդ գործընթացի կազմակերպման մեթոդների ու դրանց կիրառման պայմանների վերաիմաստավորումից: Այսինքն՝ տարրական դպրոցում ուսուցումը պետք է կազմակերպվի նոր հայեցակետով՝ չլինի ինքնանպատակ կամ չսահմանափակվի միայն այս կամ այն կոնկրետ գործառույթով, այլ ընդգրկի գործառութային (ուսուցողական, ուսումնադաստիարակչական, զարգացնող գործառույթներ) բազմապլան և ճկուն համակարգ՝ ուղղված ինչպես հասարակական, սոցիալական ու տնտեսական զարգացման պայմաններից և ուսուցման գործընթացից բխող խնդիրների կարգավորմանը, այնպես էլ սովորողների անհատական ու անձնային ոլորտների զարգացմանը: Ասվածը հնարավոր է իրագործել ուսուցման կազմակերպան գործընթացը նույնքան բազմապլան, բազմաբովանդակ և ճկուն դարձնելու ճանապարհով, իսկ այդ ճանապարհը կարելի է հարթել այդ գործընթացում որոշակի նպատակներից և սպասվող արդյունքներից բխող մեթոդական կառույցի շարունակական զարգացման և նորացման հենքով: Ասվածի կարևորությունը փաստում է նաև այն հանգամանքը, որ կրթական համակարգը անընդհատ զարգանում է, իսկ մեթոդը ուսումնական գործընթացի կազմակերպման քարացած ձև չէ և ենթակա է նորացման ու զարգացման:

Արդի կրթական ու հասարակական զարգացման պայմաններում՝ այս գործընթացում առանցքային է դառնում ուսուցման ժամանակակից մեթոդների ներդրման անհրաժեշտությունն ու դրանց ճիշտ կիրառումը: Ընդ որում՝ այս կամ այն մեթոդի ընտրության գործում կարելի է առաջնորդվել այն մոտեցումով, որի համաձայն՝ «ուսուցիչն ստեղծագործաբար է մոտենում ցանկացած մեթոդի կիրառման հարցին և անհրաժեշտ փոփոխություններ կատարում հարմարեցնելով այն իր և աշակերտների նպատակներին ու խնդիրներին, ճիշտ օգտագործում առկա հնարավորությունները»[[2]](#footnote-2): Նմանօրինակ մոտեցումն ընդունելի է, քանի որ ուսուցման գործընթացը միատարր չի կարող լինել: Այն «ստեղծվում է» ուսուցչի և աշակերտների համատեղ գործունեությամբ՝ նախապես սահմանված նպատակի և խնդիրների ակնկալվող արդյունքների համաձայն, սակայն ենթակա է փոփոխությունների և պահանջում է ստեղծարար մոտեցում նաև մեթոդների գործադրման հարցում:Այս կամ այն դասաժամի կազմակերպման մեթոդի ընտրությունը կախված է դասի թեմայից և նպատակից: Կախված ուսուցման նպատակից՝ կարելի է նաև նույն աշխատանքը կատարելիս ընտրել տարբեր մեթոդներ:

Տարրական դպրոցում առավել տեսանելի է դառնում սովորողների խմբային, համագործակցային աշխատանքը, ուստի դասանյութերն ուսումնասիրելիս կարևոր տեղ պետք է հատկացնել հատկապես ուսուցման փոխգործուն (ինտերակտիվ) մեթոդների կիրառմանը, համագործակցային ուսուցմանը, որոնց շնորհիվ այդ նյութերի կրթա-դաստիարակչական դերն ու նշանակությունն առավել կմեծանա, իսկ սովորողները ինքնազարգացման, ինքնակատարելագործման, ինքնուրույն գիտելիքներ և կարողություններ յուրացնելու առավել մեծ հնարավորություն կունենան:

Տարրական դպրոցում այս կամ այն դասանյութի ուսումնասիրումը հիմնականում իրականացվում է ընթերցանության երեխաների ինքնուրույն գործունեությանը նպաստող մեթոդներով և նպաստում նրանց մտածողության, տրամաբանական, հաղորդակցական, համագործակցային, ինքնուրույն գործունեության և ստեղծագործոկան ունակությունների զարգացմանը: Սակայն, ժամանակակից մեթոդները պետք է մշտապես զուգակցել նաև այլ՝ ինչպես ավանդական, այնպես էլ նոր՝ փոխգործուն կամ ինտերակտիվ մեթոդներով: Այս դեպքում՝ աշակերտները ուսումնասիրվող իրողությունները, ստացված գիտելիքները փորձում են կապել, համադրել և համեմատել կյանքում, առօրյայում հանդիպող նմանատիպ իրավիճակների, խնդիրների հետ, գնահատել դրանց կարևորությունը, արտահայտել իրենց վերաբերմունքը, հարցեր տալ:

Հաշվի առնելով նշված իրողությունները՝ այս հիմնահարցերի տիրույթում փորձել ենք դիտարկել տարրական դասարաններում դասագործընթացի կազմակերպման ժամանակակից մեթոդները:

**Ուսուցման ժամանակակից մեթոդների կիրառման օրինակներ (մայրենիի ուսուցման օրինակով)**

Տարրական դպրոցի 3-4-րդ դասարաններում դասի կազմակերպումը հենվում է աշակերտների ունեցած գիտելիքների վրա, ուստի՝ տվյալ դասանյութի ուսուցմանը նախորդում է ուսուցչի խոսքը, որի ընթացքում նպատակահարմար է կիրառել ուսուցման զրույցի մեթոդը, «երբ ուսուցիչը նպատակամետ և վարպետորեն առաջադրված հարցերի միջոցով սովորողների մեջ արթնացնում է նրանց արդեն ունեցած գիտելիքներն ու կարողությունները և մղում նոր գիտելիքների ձեռքբերման՝ ինքնուրույն դատողությունների, եզրահանգումների ու ընդհանրացումների ճանապարհով»[[3]](#footnote-3), որից հետո նա աշակերտներին պարզագույն տեղեկություններ է հաղոդում նոր դասանյութի հիմնական գաղափարի մասին: Ուսուցիչը նախապես աշակերտների ուշադրությունը սևեռում է ուսումնասիրելու համար նախատեսված դասանյութի հիմնական մտքի վրա, ընդգծում դրա կարևորությունը, օգտակարությունը մարդու կյանքում՝ նրանց մեջ այն այն սովորելու հետաքրքրություն առաջացնելով: Սա կարելի է համարել կրտսեր դպրոցականների ուսուցման ցանկության խթանման մեթոդ: Ուսուցչի խոսքն ուղեկցվում է զրույցի, մեջբերումների տարրերով, աշակերտների խաղային և ստեղծագործական աշխատանքով: Զրույցը կարելի է նաև ուղղորդել հարցադրումներով: Այսպես՝ մինչ դասանյութի տրված հատվածի ուսումնասիրությանն անցնելը՝ ուսուցիչն աշակերտներին հարցադրումներով օգնում է վերհիշել տվյալ նյութի վերաբերյալ իրենց գիտելիքները:

Տարրական դպրոցում առանձնակի ուշադրություն պետք է դարձնել նաև աշակերտների համար ուսուցանվող նյութն իմաստավորելու և գիտակցական հիմքերի վրա դնելու խնդրին, քանի որ դասի արդյունավետությունը մեծապես կախված է նրանից, թե երեխան որքանով է կարևորում տվյալ նյութի ուսումնասիրումը և իմացությունը, ինչ է ակնկալում սովորել, բացահայտել, իսկ դրա համար երեխան պետք է գիտակցի, թե ինչով կարող է օգտակար լինել ուսուցանվող նյութը, դրանից ստացված տեղեկատվությունը: Նա պետք է հստակ իմանա, թե ձեռք բերված գիտելիքները որտեղ կարող է կիրառել, սեփական կենսափորձում այն դիտարկել ու համեմատել իրականության կամ սեփական կենսափորձի նմանատիպ իրողությունների հետ: Նման մոտեցմամբ ձևավորվում է երեխայի դրական վերաբերմունքը ուսումնառության նկատմամբ, որն էլ մեծ խթան է դասանյութի ուսուցումն արդյունավետ կազմակերպելու համար: Որպես խթան՝ կարևորում ենք նաև դասի նպատակի նախանշումը, հստակեցումն ու սահմանումը, երբ աշակերտներն, ուսուցչի օգնությամբ՝ դասի հետ կապված բացատրություններից հետո, նախապես սահմանում են դրա նպատակը և իրականացնում դրան հասնելուն միտված քայլերը:

Մայրենիի ընթերցանության դասաժամերի կազմակերպման համար առավել արդյունավետ են ուսուցման ժամանակակից և ավանդական այնպիսի մեթոդներ, ինչպիսիք են՝ «*Ուսուցչի ներածական խոսք*»*,* «*Զրույց*»*,* «*Բանավոր վերապատմում*»*,* «*Մեկնաբանություններ*»*,* «*Խմբակային քաննարկում կամ Բանավեճ*»*,* «*Մանրապատում մեթոդ*»*,* «*Երկու աստղ և մեկ ցանկություն*»*,* «*Հինգ րոպեանոց շարադրանք*»*,* «*Գրավոր շրջանագիծ*»*,* «*ԳՈՒՍ*»*,* «*Ինքնագնահատման աղյուսակ*»*,* «*Մտագրոհ կամ մտքերի տարափ*»*,* «*Խառնված հերթականություններ*»*,* «*Կրկնակի գրառումների օրագիր*»*,* «*Ուղղորդված ընթերցանություն*»*,* «*Խաղային մեթոդներ*»*,* «*Ընտրովի ընթերցանություն*»*,* «*Ընդհատված ընթերցանություն*»*,* «*Հատվածական ընթերցում*»*,* «*Դերային ընթերցում*»*,* «*Բեմականացված ընթերցում*»*,*«*Բառ բանալի*»և այլն:

Մեթոդների ընտրության հարցում կարևոր ենք համարում դրանց գործադրման նպատակը և ակնկալվող արդյունքը: Ուստի՝ որպես նպատակ առանձնացնում ենք այս մեթոդներն ուսուցման զարգացնող և դաստիարակչական հնարավորություններն առավել ընդլայնելուն նպատակաուղղելը, իսկ որպես արդյունք՝ սովորողների ակտիվության բարձրացումը, միջանձնային հարաբերությունների մշակույթի ձևավորումը, ակտիվ և հետաքրքիր ուսուցման գործընթացի ապահովումը, հաղորդակցական կարողությունների ձևավորումն ու զարգացումը, ինքնուրույն գործունեության զարգացումը, ուսումնասիրվող նյութի մասին աշակերտների գիտելիքների ընդլայնումը, բանավոր խոսքի հարստացումը, մշակումն ու զարգացումը,ընթերցանության հմտությունների, ընթերցածը հասկանալու, վերլուծելու և քննարկելու կարողությունների, ընթերցանության շնորհիվ յուրացված նոր բառապաշարը սեփական խոսքում գործածելու կարողութան և հմտության, ինչպես նաև սովորողների վերլուծական միտքի, տրամաբանական մտածողության զարգացումն ու բառապաշարի հարստացումը:

Ստորև նկարագրվում են մայրենիի ընթերցանության դասաժամերի կազմակերպման օրինակներ՝ ուսուցման ժամանակակից մեթոդներից մի քանիսի գործադրմամբ:

Տարրական դպրոցի մայրենիի դասընթացուն ընդգրկված են տարաբնույթ ուսումնական նյութեր, այդ թվում՝ ժողովրդական բանահյուսության նմուշներ՝ էպոսը, հեքիաթներ, առակներ, լեգենդներ, հանելուկներ, ավանդույթներ, զրույցներ և այլն: Բանահյուսական նյութերից հաճախադեպ են *առակները*, քանի որ վերջիններս խրատական, ուսուցողական և դաստիարակչական մեծ արժեք ունեն: Առակի ժանրային հիմնական առանձնահատկություններին երեխաներն արդեն ծանոթ են մայրենիի նախորդ դասընթացներից, ուստի դրանք ուսուցչի հարցադրումների միջոցով վերհիշվում են, ապա, հենվելով այդ գիտելիքների վրա՝ ուսուցչի կողմից տեսական նոր գիտելիքներ են հաղորդվում աշակերտներին, որը կատարվում է առակին ժանրային առանձնահատկություններով որոշ չափով նման հեքիաթի և պատմվածքի հետ համեմատելու միջոցով: Նշված ժանրերի մասին ունեցած փաստերը երեխաները համադրում են և գտնում դրանց ընդհանրությունները, նմանություններն ու տարբերությունները՝ առավել հստակեցնելով առակի ըմբռնումը: Նման աշխատանք կարելի է կատարել **Վենի դիագրամի** մեթոդով: ձ-րդ դասարանի դասընթացում ներառված առակներից է «Այրի կինը և որդին»: Ուսուցչի վերոբերյալ աշխատանքից հետո առակն ընթերցում են աշակերտները: Առակի ընթերցմանը հաջորդում են ուսուցչի հարցադրումները, որից հետո ուսուցիչն աշակերտների ուշադրությունը սևեռում է դասանյութի հետ կապված առածների վրա՝ «Ազնիվ մարդու հացը չի կտրվի», «Անազնիվ վաստակը հեղեղը կտանի»: Վերջիններիս և բնագրի համեմատական վերլուծության միջոցով աշակերտները փորձում են հասկանալ բնագրի իմաստային բովանդակությունը, բնագրում գտնում առակի բարոյախրատական նշանակությունն արտահայտող հատվածը, վերհանում առակի խրատը, դաստիարակչական էությունը, պարզաբանում բուն ասելիքը, ընբռնում հիմնական գաղափարը և այն արտահայտում այլ առածներով (օրինակ՝ «Ինչ ցանես, այն կհնձես», «Անխիղճ մարդի հացը երկաթ կդառնա», «Ինչ ձայն հանես, այդպիսի արձագանք էլ կստանաս», «Ուրիշի համար փոս փորողն ինքն է ընկնում մեջը»): Երեխաներն արդեն ծանոթ լինելով առակի գաղափարին՝ հեշտությամբ են ըմբռնում, բացահայտում և հասկանում յուրաքանչյուր առածի իմաստը, այն բխեցնում նախորդ նյութի հիմնական գաղափարից:

Սովորողներն իրենց կարծիքն են հայտնում առակի հերոսների սխալ վարքագծի վերաբերյալ, այն փորձում հիմնավորել առակի և առածների միջոցով, որը նպաստում է քննադատական վերաբերմունք ձևավորելուն: Սույն առակի ուսումնասիրումն օգնում է երեխաների մեջ ազնվություն դաստիարակել, նրանք սովորում են գնահատել ազնվությունը, քննադատել խարդախությունը, հասկանում են, որ անազնիվ ճանապարհով մարդ ոչնչի չի կարող հասնել, որ ով ինչ անում է, վերջում դրա պտուղներն է քաղում, որ ով ինչ անի, իրեն կանի:

Առակի ընթերցումն առավել հետաքրքրական դարձնելու, նրա բարոյա-խրատական նշանակությունն ընդգծելու համար կարելի է դիմել նաև բնագրի **ավարտը կանխագուշակելու** մեթոդին, երբ աշակերտները փորձում են կանխագուշակել առակի ավարտը, կամ իրենք են հորինում ավարտ, կամ էլ իբրև ավարտ՝ ընտրում են առակի բովանդակությանը համահունչ, նրա գաղափարն ամբողջացնող, հիմնական մտքին համահունչ որևէ առած, որը նաև նպաստում է սովորողների երևակայական մտածողությունը զարգացնելուն:

Դասանյութն ընթերցելուց, մեկնաբանելուց և վերլուծելուց հետո դասն ամփոփվում է **«Երկու աստղ և մեկ ցանկություն»** մեթոդով, որի հիման վրա երեխաները կարողանում են արտահայտել իրենց ցանկությունները, կիրառել արդեն ստացած գիտելիքները, դրսևորել ինքնուրույնություն, զարգացնել մտածողությունը: Այս մեթոդի միջոցով առակը դառնում է պարզ, ուսանելի և տպավորիչ: Այսպես՝ ուսուցչի հանձնարարությամբ՝ աշակերտները գրում են առակի ամենահետաքրքիր, կարևոր, գլխավոր միտքըն արտահայտող երկու նախադասություն՝

**1.** «Ամեն օր որդին այծերը տանում էր արոտ, և մայրն ամեն օր մի շերեփ ջուր էր լցնում կաթի մեջ և փոխ էր տալիս հարևաններին», որը առաջին աստղն է,

**2.** «Մայրի՛կ, այն մի շերեփ ջուրը, որ խառնում էիր կաթին և փոխ տալիս հարևաններին, հավաքվեց և հեղեղ դարձավ և եկավ մեր այծերը տարավ, լցրեց գետը», որը երկրորդ աստղն է: Նախադասությունները դուրս գրելուց հետո աշակերտները գրում են, թե ինչպես կուզենային՝ ավարտվեր առակը: Աշակերտների նախընտրած ավարտի համար կիրառվում է «**Հինգ րոպեանոց շարադրանքի»** մեթոդը, որը պահանջում է գրել այն մասին, թե ինչ սովորեցին առակից, գրել իրենց տպավորությունների և ցանկությունների մասին, ինչպես նաև այն հարցի մասին, որի պատասխանը դեռ չգիտեն: Այս մեթոդների համադրությունը օգնում է, որպեսզի աշակերտներն ինքնուրույն վեր հանեն, պարզեն, թե ինչ գիտեն, ինչով օգտակար եղավ դասը, նրանք կարողանում են ինքնուրույն արժևորել ընթերցածի դերը մարդու կյանքում:

Ինքնուրույն ընթերցանության նյութերից Հովհաննես Թումանյանի մշակած զրույցներից մեկը՝ *«Էսպես չի մնա»* խորագրով, նպատակահարմար է ուսումնասիրել **«Ուղղորդված ընթերցանության»** մեթոդով: Չորրորդ դասարանում աշակերտներն արդեն որոշակի պատկերացում ունեն զրույցի և ավանդության մասին, սակայն ուսուցչի խնդիրն է՝ բանահյուսական այս նմուշների վերաբերյալ նրանց տեսական գիտելիքներն առավել ընդլայնել: Ուստի մինչ բուն նյութն ուսումնասիրելը՝ ուսուցիչը նախ աշակերտներին ուղղված հարցադրումների միջոցով հիշեցնում է, թե նրանց ինչ զրույցներ են հայտնի, որից հետո հանձնարարվում է տեքստն ընթերցել տրամաբանական ավարտ ունեցող հատվածներով, կազմել պլան և ըստ պլանի բանավոր վերապատմել դասանյութով նախատեսված զրույցը: Այսպես՝ յուրաքանչյուր հատված ընթերցելուց հետո ուսուցչի ուղղորդող հարցերով վերլուծության է ենթարկվում ընթերցվածը, կատարվում են մեկնաբանություններ և կանխատեսումներ: «Ուղղորդված ընթերցանության» մեթոդը զուգորդվում է **«Կանխագուշակումների աղյուսակ»** մեթոդով՝ աշակերտները կարդում են առաջին հատվածը և կանխագուշակում, թե ինչ կարող է տեղի ունենալ հաջորդ հատվածում՝ հենվելով տեքստի կոնկրետ փաստի վրա: Ապա կարդում են երկրորդ հատվածը և փորձում գուշակել, թե ինչ կարող է տեղի ունենալ երրորդ հատվածում, այսպես՝ շարունակաբար: Կարելի է առաջարկել կամ կանխագուշակել հատվածի ավարտի մի քանի տարբերակ; Առաջին հատվածը կարդալուց հետո լրացվում է նախապես գծված աղյուսակի համապատասխան վանդակը:

|  |  |  |
| --- | --- | --- |
| *Ի՞նչ է պատահելու* | *Ի՞նչ փաստեր ունեմ* | *Ի՞նչ եղավ* |
|  |  |  |

Զրույցի ուսումնասիրումն առավել հետաքրքրական դարձնելու և սովորողների երևակայական մտածողությունը զարգացնելու համար նրանց հանձնարարվում է հորինել այլ ավարտ` «Ի՞նչ կլիներ, եթե….» մեթոդով, երբ ընտրվում է թեմային համապատսխան «եթե» – ների շարք: Նմանատիպ աշխատանք կատարելով՝ աշակերտները կկարողանան երևակայության միջոցով նոր լուծումներ գտնել զրույցում պատկերված իրադրության համար: Օրինակ՝ «Ի՞նչ կլիներ, եթե աղքատ գյուղացու տղան ազնիվ և աշխատասեր չլիներ», «Ի՞նչ կլիներ, եթե «Էսպես չի մնա» զրույցը լիներ հեքիաթ, ոչ թե զրույց», «Ի՞նչ կլիներ, եթե տղան լիներ ոչ թե աղքատ գյուղացու, այլ թագավորի որդին» և այլն: Այս կերպ աշակերտները կկարողանան հեքիաթի և զրույցի մասին արդեն ստացած գիտելիքների հիման վրա՝ բնագրի համար այլ ավարտ կամ նույն հերոսներով և սյուժետային գծերով ամբողջական հեքիաթ հորինել: Դասն ամփոփվում է համատեղ քննարկմամբ՝ վեր է հանվում զրույցի բարոյախոսությունը և աշակերտները հասկանում են, որ կյանքում հաջողությունների, ձեռքբերումների կարելի է հասնել միայն ազնիվ, ժիր աշխատանքով, համբերատարությամբ, որ ամեն ինչ անցողիկ է, անգամ աշխարհն ու կյանքն են անցողիկ, որ աշխարհում ոչինչ մնայուն և հաստատ չէ, ո՛չ շահը, ո՛չ հարստությունը, ո՛չ փառքն ու գահը մնայուն չեն, անցնում են, գնում, ուստի պետք է կյանքում թողնել բարի գործ, բարի համբավ, քանի որ դրանք մնայուն են, արժեքավոր և օրինակելի եկող սերնդի համար:

Ամփոփելով՝ կարելի է եզրակացնել, որ ուսուցման ժամանակակից մեթոդներին մեծ տեղ է հատկացվում տարրական դպրոցի բոլոր դասարաններում: Արդի հասարակական կյանքի սոցիալական նոր պահանջները պայմանավորում են նաև տարրական դասարաններում ուսուցման գործընթացն արդիականացնելու անհրաժեշտությունը, որը հնարավոր է իրագործել այն համապատասխանեցնելով ինչպես սոցիալական և կրթական պահանջներին, այնպես էլ գրագետ, գեղեցիկ և հարուստ բառապաշարով, բանիմաց և տարբեր իրավիճակներում կողմնորոշվելու, տրամաբանելու կարողությամբ օժտված, արժանապատիվ սերունդ կրթելու և դաստիարակելու նպատակից բխող խնդիրները հնարավորինս արդյունավետ կերպով լուծելուն:

**Եզրակացություն**

Ամփոփելով սույն հետազոտական աշխատանքը՝ հանգել ենք մի քանի հիմնական եզրակացության.

1. Տարրական դպրոցում ուսուցման և դաստիարակության հիմնական խնդիրները պետք է բխեն զարգացնող ուսուցում ապահովելու հայեցակետից: Այսինքն՝ այդ գործընթացը պետք է ուղղվի սովորողների անհատական ու ստեղծագործական հմտությունների, բանավոր խոսքի և բառատրամաբանական մտածողության զարգացմանը, ինչպես նաև այդ հենքով՝ երեխայի ինքնուրույնությունը, պատասխանատվությունը և անհատականությունը ձևավորելուն:
2. Տարրական դպրոցում ուսուցման գործընթացի արդյունավետ կազմակերպման հիմքում ուսուցման ժամանակակից մեթոդներն են, քանի որ դրանք հնարավորություն են ընձեռում աշակերտներին ինքնուրույն ձեռք բերել, կառավարել, մշակել, գնահատել, վերլուծել սովորածը և, դրա հիման վրա, ինքնուրույն որոշում կայացնել, աշխատել խմբերով, տեսնել սեփական աշխատանքի արդյունքն ու գնահատել այն, կա­տարել համատեղ խմբային ու համագործակցային աշխատանք, լինել պատասխանատու և հետևողական այդ աշխատանքի համար, գնահատել ինչպես իրենց, այնպես էլ մյուսների կատարած աշխա­տանքի արդյունքները, առավել ակտիվորեն ներգրավվել դասապրոցեսում: Վերջիններս էլ նպաստում են ինչպես դասանյութի հեշտ յուրացմանը, այնպես էլ ուսուցման գործընթացի արդյունավետ կազմակերպմանն ու իրականացմանը և այն խոսքի ու մտածողության զարգացմանը նպատակաուղղելուն:
3. Տարրական դպրոցում կարևորվում է երեխայի բանավոր խոսքի զարգացումը, որի համար կարևոր նշանակություն ունեն բանավեճի, կլոր սեղանի և այլ ժամանակակից մեթոդները, որոնք պետք է նպատակաուղղվեն խոսքի զարգացման միջոցով երեխայի մտածողությունը զարգացնելուն:
4. Հաշվի առնելով այն, որ մտածողությունն անքակտելիորեն կապված է խոսքի հետ՝ մտածողության ներդաշնակ զարգացման համար կարևորվում է նաև բանավոր խոսքի զարգացումը: Մասնավորապես՝ խոսքի զարգացման համար կիրառվում են տարաբնույթ խոսքային վարժություններ, որոնց հիմքում մեկ նպատակ է` մշակել և զարգացնել երեխայի բանավոր խոսքը, դրանով իսկ ստեղծել նրա մտածողությունը զարգացնելու բարենպաստ պայմաններ: Այդ վարժությունները կարող են արդյունավետ լինել՝ նաև զարգացնելով երեխայի մտածողությունը, ստեղծագործական կարողությունները, երևակայությունը:
5. Կրտսեր դպրոցականի բանավոր և գրավոր խոսքի զարգացմանը նպաստում են բառային, տեքստային աշխատանքները, որոնք իրականացվում են բանավոր, գրավոր և կապակցված խոսքի զարգացման խոսքային, զննական և գործնական, բառապաշարի զարգացման և այլ մեթոդների կիրառմամբ: Ըստ էության, արդի կրթական գործընթացը պահանջում է կիրառել խոսքի զարգացման ուղղությամբ աշխատանքների արդյունավետ իրականացումն ապահովող տարաբնույթ մեթոդներ:

**Օգտագործված գրականություն**

1. Ա. Բալայան, Մայրենի լեզվի դասերին կիրառվող մեթոդների ընտրության հարցի շուրջ, Նախաշավիղ, 5-6, Գիտամեթոդական հանդես, ԿԱԻ, Երևան, 2007:
2. Թորոսյան Կ., Սարգսյան Վ., Խաչատրյան Հ., Մայրենի 2-4: Ուսուցչի ձեռնարկ, Երևան, 2011, 272 էջ:
3. Ուսուցման ժամանակակից մեթոդներ, հնարներ, վարժություններ, Վանաձոր, 2008:

1. Կ. Թորոսյան, Վ. Սարգսյան, Հ. Խաչատրյան, Մայրենի 2-4: Ուսուցչի ձեռնարկ, Երևան, 2011, էջ 5: [↑](#footnote-ref-1)
2. Ա. Բալայան, Մայրենի լեզվի դասերին կիրառվող մեթոդների ընտրության հարցի շուրջ, Նախաշավիղ, 5-6, Գիտամեթոդական հանդես, ԿԱԻ, Երևան, 2007, էջ 37: [↑](#footnote-ref-2)
3. Ուսուցման ժամանակակից մեթոդներ, հնարներ, վարժություններ, Վանաձոր, 2008, էջ 41: [↑](#footnote-ref-3)